કરીના કપૂર વર્ષ ર૦૦૦માં ‘રેફ્યૂજી’ ફિલ્મથી અભિનયની દુનિયામાં આવી. ત્યારબાદ તેણે ‘કભી ખુશી કભી ગમ’, ‘મૈં પ્રેમ કી દીવાની હૂૂં’, ‘એતરાઝ’, ‘ઓમકારા’, ‘જબ વી મેટ’, ‘કુરબાન’, ‘ગોલમાલ-૩’, ‘રા-વન’, ‘બજરંગી ભાઇજાન’, ‘તલાશ’, ‘સત્યાગ્રહ’, ‘કી એન્ડ કા’, ‘ઉડતા પંજાબ’ જેવી ચર્ચિત ફિલ્મો કરી. હાલમાં તે પુત્ર તૈમુરના ઉછેરમાં વ્યસ્ત હોવાની સાથે ‘વીરે દી વેડિંગ’ ફિલ્મનું શૂટિંગ કરી રહી છે. કરીના ફિલ્મોની પસંદગી કેવી રીતે કરે છે તે અંગે વાત કરતાં તે કહે છે કે હું ખૂબ જ સ્વાભાવિક અભિનેત્રી છું. હું મારા સ્વભાવમાં વધુ વિશ્વાસ કરું છું. જ્યારે મને ખ્યાલ આવે છે કે મારા માટે ફિલ્મમાં કંઇક ખાસ છે તો હું તે ફિલ્મ સ્વીકારી લઉં છું. ઇમાનદારીથી કહું તો ફિલ્મ નિર્દેશકનું વિઝન હોય છે અને તેનું જ વ્યક્તિત્વ સ્ક્રીન પર તમારી સામે આવે છે.